text: Sommerhusområde reddet af pumperne
  05 januar 2017 kl. 14.12
  Beredskabet havde lovet, at der var pumper nok, fortæller en sommerhusejer fra Kelstrup Strand. Og det var der, da vandstanden var rekord-høj.
  Sommerhusområdet Kelstrup Strand ved Haderslev ligger bag et dige og med en sluse. Slusen blev lukket, da vandstanden steg – og så blev vandet fra baglandet  pumpet ud.
  - Først kom de med en pumpe, og så var der pludselig syv. Det var godt. Det var alletiders, fortæller Heine Christiansen til TV SYD.
  - Og de begyndte at pumpe i så god tid, at der ikke opstod problemer, supplerer hans kone, Else.
  Også kommunen får ros. De havde sørget for sandsække og sand. Og frivlillige – bl.a. 130 elever fra Vojens Gymnastik- og Idrætsefterskole – hjalp med at lægge sandsække ud.
  Beboerne er dybt taknemmelige for indsatsen.
  - De kommer med slik og kaffe, siger korpsmester Anne Schlüterhoff, til TV SYD.
  - Det føles rart, at det lykkedes. Det er jo det, vi er sat i verden for, tilføjer hun.
  
  
  